Lucas word op ouderdom ses na Heidelberg toe gestuur om sy oupa te gaan help.
Sy kinderliefde Greet is dood en Essie word die liefde van sy jongmanstyd. Terwyl hy op kommando is, word Essie 'n slagoffer van die Britse konsentrasiekampe. Hy word gevange geneem en Indië toe gestuur om tot die einde van die oorlog in die kamp te sit. Eers daarna en tussen die gebrokenheid deur leer ken hy die meisie Albertha en beleef hy die Vrystaatse skoonheid.
Dis 'n verhaal oor werklike mense as gelowige slagoffers van die Anglo-Boere-oorlog. Die lyding in die kampe is waarskynlik nog nooit so presies en met soveel deernis beskryf nie. Ook bv. die afgryse van die vroue se treinrit na Standerton se kamp.
'n Literêre werk word eers universeel as dit uiters spesifiek is. Hierdie deeglik nagevorste feiteroman word lewend soos sy uitgelewerde mense omring deur vyandskap en verraad. Dis kontreigeskiedenis wat ook landsgeskiedenis is: die mense is óns mense. Met al die mistiek en bonatuurlikheid van 'n plattelandse bestaan. Met kinderlike sintuie waargeneem.